Here is a page extracted from Wikipedia that may contain CSS, HTML, and a lot of unformatted text.

Title: Napinal
Content: Iste articlo tracta sobre o napinal, que ye una extensión de napos. Ta altros usos de «napinal» se veiga Napinal (desambigación).

Un napinal ye una extensión de cultura adedicada a la producción de napos.

En Aragón, y en cheneral por toda Europa, os napos teneban una importancia mayor en o pasau ta l'alimentación humana de como en tienen agora. En estando comestibles tanto as radices como as follas, y como se'n feba a cullita en a primavera, o napo arribaba a constituir a base de l'alimentación en os meses previos a la siega d'os cerials, cuan o preu de a farina (y d'o pan) yera mas altero.

Existe variants de napos que se crian ta pastura d'os ganaus. Iste tipo de brasicacias, mas bastizas y resistents (encara) que os cautivars ta consumo humano, se podeban cautivar, en os solans, dica altarias considerables.

Toponimia

En numbrosos puestos de l'Alto Aragón existe toponimos que fan referencia a la existencia pasada d'ixe tipo de campos, adedicaus a la producción de napos de pastura. Con frecuencia, os toponimos «napinal» u «napinals» son en as alturas, o que liga con a posible oríchen ganadera de cualques d'éls.

Ademés, a simient d'os napos puede adaptar-se con facilidat a la vida salvachina, por o que gosa pasar con frecuencia que en amaneix eixemplars (y dica agrupacions de muitos) difuera d'os campos a on que se'n heba sembrau intencionalment, con o que bels «napinals» no tienen por qué haber estau en puestos en os que enantes se i hese cautivau a tierra.

Imáchens

Se veiga tamién
Vinyal
Cebollar
Patatal
Cervillonar
Barzal
Chordonar

Referencias

Fitonimia
Extensions agricolas por especie dominant